Hra 24

minule

účastníci: Abram, Axe, Chili, Spike, Tanquol

Chvíľu po rozlúčení s obchodníkom Luisom pribehne gardista a pýta sa, či by sme mu (a mestu) nespravili ešte jednu láskavoť. Bolo mu hlásené, že do domu miestneho vynálezcu sa vlámalo zopár krysákov. On je niečo ako lokálny hrdina a celkom by to podporilo morálku, keď sa rozkríkne, že je v bezpečí. Ale starosta nemá záujem poslať tam jednotku gardistov.

A-team súhlasí, z veľkej časti aj preto, lebo starosta si ich prestal všímať a ani nikto zo štábu nemá žiadne špeciálne požiadavky.

V dome vynálezcu A-team našiel jedného mŕtveho krysáka a dvaja sa dobíjali do zamknutej miestnosti. Dvere odolávali kyseline nečakane dlho. To vynálezcovi zrejme zachránilo život. To a tiež A-team, ktorý prišiel práve včas.

Tom bol veľmi vďačný vysoký a chudý, až skoro podvyživený človek. Tanquol mal z neho veľmi dobrý pocit. Tom bol priateľský, usmievavý a na introverta bol aj celkom veľavravný.

Ako odmenu za jeho záchranu nám daroval auto vo fľaši. Teda ... bolo to skôr obrnené vznášadlo, ale hovoril tomu auto. Link na auto .

Na boku bolo malé červené tlačítko, ktorým sa aktivuje technológia zmenšenia, alebo zväčšenia. Po aktivácii autíčko vyskočí z fľaše a narastie na skutočné obrnené vznášadlo pre 6 ľudí.

Počas nie práve krátkej diskusii s Tomom mu A-team prezradil, že sa chystá na útok do oblasti svetelného stĺpu, pretože to je pravdepodobný zdroj záhadného štítu chaosu nad mestom. Tom iba pokýve hlavou, že aj on si to myslí a môže nám v tom trochu pomôcť. Vyvinul špeciálne sérum, ktoré dramaticky zníži čas potrebný na regeneráciu organizmu. V podstate osemhodinový spánok za 3 minúty. Na nešťastie mu krysáci porozbíjali aparatúru aj počítač s postupom. On si síce pamätá väčšinu z toho, ale mnohé detaily už pozabúdal. Znovu-objavenie bude minimálne niekoľko mesiacov, možno až rokov trvať.

Takže tú trochu, čo mu zostala napichal do najviac unavených členov A-teamu.

Po návrate do veliaceho centra vysvetľuje Abram so Spikeom plán, že je najvyšší čas udrieť na zdroj chaosového štítu nad mestom. Starosta aj štáb súhlasia a uvoľnia 20 gardistov ako podporu / doprovod pre A-team.

Chili sa síce domáha iba tých najlepších a že ich stačí iba 8, na šťastie ho nikto príliš nepočúva a ak aj áno, neberie ho príliš vážne.

Doprovod sa preukázal byť veľmi užitočný, lebo celá skupina sa dostala do niekoľkých šarvátok a prestreliek, za ktoré 8 gardistov zaplatilo cenu najvyššiu.

Pár metrov pred križovatkou a teda tesne pred vstupom na mini námestie u vstupnej brány vypustil Spike špionážny dron na prieskum. Na námestí boli vidieť dvaja krysáci – asasíni. U objektu veľkosti konferenčného stola stála obrovská krysa bez kože a srsti s veľkou tlamou a žraločími zubami. Na nej sedel iný krysák, veľkosťou ako normálny ysoki. V jednej ruke mal meč a v druhej plazmovú pušku.

Než sme stihli zistiť viac, Jazdec sa pozrel priamo do kamery a zostrelil drona z oblohy.

A-team sa dal do plánovania. Tanquol sa snažil presadiť ideu, že máme k dispozícii veska. Prečo by sme sa mali báť ho použiť?

Jeden z mnohých ďalších plánov bol teleport k bráne a zraziť tú veľkú obludu a z druhej strany ju ešte navyše prišpendliť k podivnému artefaktu.

Chili z nepochopiteľného dôvodu neustále nabádal k šplhaniu na strechy a skákaniu na zem z veľkej výšky, priamo pod nohy nepriateľov. Podobne, ako to spravil na trhovisku s obkľúčenými civilistami. A ešte sebavedome tvrdil, že to fungovalo.

Potom bolo niekoľko modifikovaných variantov pre každý plán a potom ešte niekoľko upravených plánov pre každú z modifikácií.

Na koniec sa uskutočnil plán A. Aj keď nie úplne podľa plánu.

Axina nabehla do uličky, ale nie dosť blízko a začala strieľať z revolveru na jazdca, ktorého sme interne pomenovali generál. Dvaja asasíni sa stratili z dohľadu.

Kým sa rozhýbal zvyšok teamu, od chrbta na nich vyskočili zabijaci, interne Tanquolom pomenovaní okapoví bežci.

Chilimu naložili poriadne, ale než ho stihli podrezať, Abram jedného popravil a nad ďalšími dvomi Tanquol prevzal kontrolu kúzlom, na ktorom T pracoval už od vtedy, kedy to videl u Bugga2. Nebolo to úplne to isté kúzlo, len silno inšpirované. Buggova mágia sa akoby vlnila. Bolo z nej cítiť niečo staré, ale prirodzené. Niekde sa spoliehal na hrubú silu, inde používal slabé, jemné ale vytrvalé prúdy. Tanquolova mágia bola skôr pravým opakom. Pripomínala skôr oceľovú konštrukciu, ktorou pohybovalo niečo ako počítačový program. Každá malá časť mala svoj význam vo väčšom celku. Výsledné kúzlo urobilo na koniec ten istý efekt, ale s pridanou hodnotou toho, že T necítil žiadny spätný tlak chaosu. Samotný dizajn kúzla tomu bránil.

Tí dvaja ovládnutí potom doslova vykuchali toho posledného.

V tom sa z druhej strany ulice začnú objavovať najskôr po jednotlivcoch, neskôr v tlupách krysáci najrôznejšieho tvaru a veľkosti. Veliteľ čaty gardistov zavelí do obrannej pozície. Rýchlo nahrnuli provizórne zátarasy a rozložili ťažký guľomet, ktorý bol väčšinu času iba na obťaž. Teraz však bol hotovým pokladom, ktorý by všetko zlato sveta nedokázalo vyvážiť.

Medzi tým si Axina s generálom vymieňajú projektily ako keby to boli ľúbostné listy.

Status quo naruší až Spike, ktorý pribehne na dosah pästí k obrej kryse a začne do nej kopať a búchať. Ale iba dovtedy, kým obria krysa nezačala škriabať a kúsať. To zobralo Spikeovi všetko odhodlanie do ďalšieho kopania a búchania.

To už však stihli pribehnúť okapoví bežci pod Tanquolovou kontrolou a s vervou sa pustili do krysieho obra. Ten si s nimi poradil rýchlo; jednému ukúsol hlavu a druhého rozdrvil tlapou, avšak sám bol po ich útoku na pokraji smrti.

Niečo ako ranu z milosti mu zasadil Abram. Takticky sa premiestnil na dobrú streleckú pozíciu, trpezlivo si počkal na ideálne časové okno a podaril sa mu parádny výstrel cez ľavé oko priamo do mozgu. Obor iba stuhol, nohy sa našponovali a padol na zem ako vrece mäsa.

Súčasne s Abramovým výstrelom letel aj Tanquolov blesk. Ten necielil na obriu krysu, ale na generála. Lenže Tanquol sa nepresúval do strany, aby mal čistejší výhľad – nepotreboval ho. Generála videl pomerne jasne. Blesk nasmeroval tak, aby lízol aj zelený kryštál, ktorý jasne žiaril a očividne bol zdrojom zeleného stĺpu svetla stúpajúceho k oblohe. Netušil však, že kryštál je chránený enormne mocným silovým poľom, ktoré ochránilo aj generála. Blesk narazil s hrmotom do štítu, ktorý sa na chvíľu zviditeľnil, ako pohlcoval modrý elektrický výboj.

Po smrti obludy, na ktorej generál sedel už z neho nebol taký geroj. Schytal ešte facku od Chiliho a snažil sa otvoriť portál do nejakej inej dimenzie. To mu prekazil Spike tým, že mu vystrelil mozog z hlavy malým kompaktným, trochu historickým revolverom.

Trhlina v priestore sa s mľasknutím uzavrela.

Po obhliadke tiel nemal okrem generála nikto nič užitočné. Ten jeho meč sa veľmi páči Tanquolovi, aj keď nie je žiadny samuraj. A puška by bola tiež úplne super, ak by sa z nej naučil strieľať.

Okrem toho mal generál zopár kúskov domina, ktoré Tanquolovi pripadali veľmi povedomé a menšiu verziu kryštálu, aký bol na oltári. Skúsil na to zoslať kúzlo na detekciu mágie, ale spätný úder  magickej ochrany ho prichytil nepripraveného. Trvalo mu skoro hodinu, kým sa úplne spamätal.

Avšak, ako sa hovorí, čo ťa nezabije – urobí ťa silnejším. Teda, ak si pripravený si vziať k srdciu danú lekciu. Ochrana bola upletená z tej istej chaosovej mágie, ako štít hore.

Kým Chili skúšal aplikovať svoj magicko-plazmový meč na kryštál, Tanquol občas kukol na gardistov, ako sa držia. Ťažký guľomet plnil svoju funkciu naozaj ukážkovo. Gardista však musel byť veľmi opatrný, lebo hlaveň sa červenala a musel strieľať iba v krátkych dávkach s prestávkami, aby ho úplne neroztavil. T bol čiastočne spokojní, lebo gardisti sa držali veľmi dobre, ale tiež nervózny, lebo vedel, že to nepotrvá dlho.

Chili zatiaľ zistil, že sa kryštál pod jeho mečom postupne taví, tak nasadil blažený úsmev a s radosťou pokračoval v činnosti. Zvyšok teamu súhlasil s jeho konaním tak, že sa schoval za kamenný stĺp. Bol to krok ak nie správnym smerom, tak aspoň nie úplne zlým, pretože po explózii kryštálu prestalo existovať aj silové pole, chrániace celý oltár aj veľkým kryštálom.

Tentoraz team skúsil menej deštruktívny prístup. Na oltári boli jasne viditeľné jamky, do ktorých očividne presne pasovalo domino, ktoré mal u seba generál. Spike ho tam poskladal a bolo počuť cvaknutie. Inak  sa nič iné nedialo. Spike ho skúšal skladať rôznymi spôsobmi a všetci si škrabali hlavy a hlasno hútali, že čo teraz?

Tanquola to už prestalo baviť, tak im prezradil, že na druhej strane oltára sa otvára a zatvára krytka podľa toho, či sú vložené všetky kúsky domina. Na orientácii nezáležalo. Takže po tom, čo sa Spike prestal hrať skladaním a rozkladaním, dal A-team hlavy dohromady a začali diskutovať, čo s nasledujúcou hádankou. Po otvorení krytu bolo vidieť 6 farebných tlačidiel. Pravdepodobne jednoduchá verzia kódu, kedy je potrebné ich stlačiť v správnom poradí.

T navrhuje vyskúšať poradie podľa vlnovej dĺžky jednotlivých farieb. Chilimu diktuje poradie. Chili schytal elektrický výboj. To asi nebolo správne poradie. T si uvedomí, že všetky farby sa dajú zoradiť podľa toho ako vznikne a postupne sa hojí krvná zrazenina v koži bežného humanoida.

Než to stihne navrhnúť, Chili skúša niekoľko ďalších, náhodných kombinácií a vždy dostane zásah elektrickým výbojom. Ako správne poradie sa ukázalo byť abecedné poradie v univerzálnom jazyku.

Riešenie kódu nebolo zložité, ale ani očakávané. A že bolo správne sa dalo poznať podľa toho, že sa vypol magický štít nad mestom.

T sa ponáhľal skontrolovať gardistov, ale zistil, že nie len že sa ubránili, ale prechádzajú do útoku a s ľahkosťou vyhrávajú. Teraz už vypnutý magický štít im očividne dodával značné množstvo sily a odolnosti.

Po ceste naspäť sme videli, ako z kanálov vyliezajú krysy a útočia na krysákov. Pridávali sa aj vtáci a všelijaká ostatná háveď. Kúsok od centra sme stretli obchodníka, u ktorého slúžil Bugg2. A niesol nám vzkaz od sluhu. Hm. Zaujímavé. Obvykle sluhovia nosia vzkazy a nie naopak. No. Bugg2 sa chce stretnúť. Čím skôr, tým lepšie. V miestnosti, odkiaľ sme brali zmienený trezor.

Starosta môže počkať. Situácia vyzerá stabilizovaná.

V známej miestnosti boli nachystané hotové hody. Bugg2 poznamenal, aby sa team nezdráhal, to je nachystané pre nich. Počas večere sa postupne rozvíjala debata. Na začiatku bola iba jednoduchá otázka: „To ty?“ Na ktorú tiež odpovedal jednoducho: „áno“. Potom sa zamyslel a ešte pridal, že ten štít skutočne dodával krysákom ohromné množstvá chaosovej mágie, ktorá značne vylepšovala ich schopnosti. Len tak mimochodom pochválil Tanquola za excelente prevedené kúzlo ovládnutia. On sám sa skúsi nechať inšpirovať a upraviť to svoje kúzlo.

Bugg2 ešte chvíľu počkal, kým všetci dojedia (alebo si aspoň dávajú krátku prestávku, aby jedlo trošku posadlo) sa zamračí a hovorí:

„Vyzerá to ako víťazstvo. Ale ešte nie je kompletné. Ak by sme to terazz nechali tak, je iba otázkou času, kedy sa invázia zopakuje. Mohli by sme sa síce pripraviť, ale to isté urobí aj protistrana. Na pôvodcu treba udrieť teraz, kým to nečaká a je oslabený. Môžem vám otvoriť vchod, ale na druhej strane vám môžem poskytnúť iba veľmi obmedzenú pomoc.“

Každý sa pozrie na každého a jednohlasne súhlasia. Po výdatnej a hlavne občerstvujúcej večeri je každý nabudený ako po výdatnom odpočinku.

Bugg2 zarazí prsty do priestoru a roztrhne v realite podlhovastý otvor vedúci do (takmer) neznáma. Všetci tušia, že je to nový warp, ktorý sa začína plniť chaosom.

Po vstupe sa team ocitá na veľkej štvorcovej platforme plávajúcej prázdnym priestorom. Po podrobnejšom preskúmaní okolitého priestoru si všetci uvedomia, že je to iba jedna platforma z deviatich. Sú usporiadané do štvorca 3x3, ale každá platforma sa pohybuje hore a dole nezávisle do seba a rôzne rýchlo.

Strojca invázie bude na niektorej z týchto plošín.

Na tejto plošine nebolo nič zaujímavé, ani užitčne, ale počas skúmania, ako sa dostať na inú plošinu si team všimol, že z protiľahlej plošiny sa rozbehli 4 krysáci a preskakovali cez okraje plošín na druhé, keď boli blízko seba počas vzájomného pohybu hore/dole. Bol tam tiež vidieť niečo ako oltár, alebo pracovný stôl a za ním stál krysák veľký približne ako priemerný človek. V jednej ruke držal grimoár, v druhej palicu a na jej vrchole bol vidlicový kľúč.

Celkom očividne sme sem nevstúpili nenápadne, aj keď teda rozhodne nečakane.

Všetky platformy sa zahalili do hmly. Nebola absolútne nepriehľadná, ale blokovala výhľad dosť na to, aby sa krysáci mohli ľahšie skrývať. Navyše tá naša cieľová platforma začala stúpať vysoko. So štyrmi krysákmi sa zrejme máme zahrať na smrtiacu skrývačku.

Všetci okrem Tanquola, ktorý nechce riskovať prípadný pád do nikam a teleportuje sa cez tieňovú dimenziu, preskakujú na vedľajšiu plošinu, kde zúri EMP búrka. Tá je pre Tanquola dosť nepríjemná, lebo mu vypla jeho osobný PC. Pre ostatných je to otrava, lebo to takmer okamžite vybilo všetky batérie, ktoré boli práve aktívne. A pre Axinu to bolo nepríjemnejšie ešte o to viac. Bola totiž navlečená v power armore.

Kto mohol, rýchlo preskočil na druhú plošinu, ktorá bola akurát blízko. T sa teleportoval spolu s Axinou, znovu cez tieňovú dimenziu.

Tu nás okrem krysáka čakali lávové jazerá, v ktorých občas niečo vybuchlo a široké okolie oprskalo roztavenou horninou. Krysák mal celkom výhodu v tom, že všetci sa najskôr iba snažili rýchlo nabiť zbrane. Tanquol pomohol axine tým, že jej vymenil baterku v brnení. Bez nej je to brnenie úplne nepohyblivé. Krysák je zjavne dobre prispôsobený pobytu v tomto prostredí, lebo láva ani neznesiteľné horko mu nič nerobia. Axinina sekera, ale aj výstrely zo starých revolverov mu zdraviu neprospievajú. A to tak veľmi, že po chvíli chroptenia na zemi sa prestal hýbať úplne.

Skok a teleport na ďalšiu plošinu. Táto je opravdu hnusná. Priestor bol presýtený zapáchajúcou, čistou divokou mágiou chaosu. Abrama to kupodivu zasiahlo obzvlášť silno, napriek tomu, že nie je žiadny mág. Alebo, že by práve preto? Najskôr iba vykríkol, pustil svoju drahocennú pušku na zem a ako zmyslov zbavený utekal kamsi do rohu, kde sa schúlil do klbka a triasol sa. Keď sa po chvíli pozbieral, dopackal späť k puške, zdvihol ju len na to, aby mu zase vypadla z rúk, chytil sa za srdce a spadol bezvládne na zem. A chvíľu na to zomrel. T videl, ako jeho duša opúšťa telo. A nemohol s tým nič robiť. Potom začul slabý hlas patriaci Buggovi2: „Mám ťa. To bolo tesné. Posielam ťa späť. Pokračuj.“

Keď sa Abram prebral, krysák ležal v kaluži krvi a niektorí už preskakovali na novú plošinu.

Táto platforma bola úplne prázdna. A tým úplne myslím doslova. Okrem toho, že tu bolo tu vacuum, chýbala tu aj gravitácia spolu s mágiou. A to tak kompletne, že prestali fungovať aj techno-magické hybridné predmety.

Všetci sa pochytali lana, ktoré Tanquol vytiahol z útrob jeho úžasne, takmer na všetko pripraveného baťohu. A ako zdroj pohybu použili Tanquolov hasiaci prístroj.

Prelet nad medzerou, ktorého sa T dosť obával nakoniec nebol žiadny problém. Avšak nasledujúca plošina už áno. Bola tu 4x vyššia gravitácia, ako je bežné na obývaných svetoch. T sa nespoliehal iba na silu svojich svalov. Je realista. Uvedomuje si, že fyzicky je na tom zle a že ho dokáže prebiť malé decko. Spravil to, čo mu celý život pomáhalo prežiť v silno súťažnom a často veľmi nebezpečnom prostredí. Pomohol si ako inak, mágiou. Gravitácia bola razom celkom príjemná. To príliš neplatilo pre ostatných. Aj keď dokázali ako tak fungovať, celkom sa vytrápili.

Krysák, ktorý tu na nás čakal mol síce tiež veľmi dobre adaptovaný na vysokú gravitáciu, ale veľmi mu to nepomohlo. O pár momentov ležal bezvládne na zemi.

Cieľová plošina bola príliš vysoko. Aktuálne nemáme spôsob ako sa tam dostať. Teda, relatívne bezpečne. Skúšať tu skutočný teleport namiesto krátkych skokov cez tieňovú dimenziu, by tu nemuselo dopadnúť dobre...

Y nejakého dôvodu sa všetci zhodli na tom, že preskúmajú aj zvyšné dve plošiny a skúsia uloviť posledného krysáka. Možno sa tu niekde skrýva spôsob, ako sa dostať do cieľa.

Všetci sa chcú vyhnúť chaosovej divokej mágii, tak cesta viedla cez prázdnotu na predposlednú nepreskúmanú platformu, ktorá bola hodne studená. Tak veľmi premrznutá, že mráz sa zakusoval až do kostí bez ohľadu na environmentálne ochrany našich brnení. Okrem toho tu bolo veľmi klzko. Spike to krásne využil; rozbehol sa priamo na krysáka a surovo ho budíčkoval.

Krysák sa síce najskúr snažil uhnúť, ale potom si zo rozmyslel a poriadne sa zaprel. Sila nárazu ho aj tak síce prekvapila, ale nijak zvlášť mu to neublížilo. Plazmový meč a výstrely z pušky už ale áno. Abram úpne neodhadol situáciu, rozbehol sa a keď chcel zastaviť, zistil, že nemôže a po bruchu pokračoval v takmer nezmenenej rýchlosti k okraju plošiny a potom ďalej, do warpu. Situáciu opäť zachraňuje Tanquol, ktorý pre neho skočí a cez obľúbenú tieňovú dimenziu skáče späť na plošinu.

Krysák ani tento krát nepredstavuje príliš veľkú výzvu. T má podozrenie, že ich jedinou úlohou bolo získať čas pre šéfkrysu.